ΠΗΓΗ ΠΡΟΣΦΥΓΕΣ ΜΥΣΤΙΚΕΣ ΕΤΑΙΡΙΕΣ

 Παρά τη φανερή αναποφασιστικότητα της κυβερνήσεως [κατά την κρίση του 1875-1878 στα Βαλκάνια], η ιδέα ότι η Ελλάδα όφειλε να ετοιµασθεί για κάθε ενδεχόµενο είχε πλέον ωριµάσει. Ήδη διάφορες εταιρίες είχαν αρχίσει να διενεργούν εράνους, να αγοράζουν όπλα και να καταρτίζουν σχέδια εξεγέρσεων των υπόδουλων επαρχιών. ∆ύο από τις κύριες εταιρίες ήταν η «Αδελφότης» και η «Εθνική Άµυνα». Σε συνεργασία µ’ αυτές, ή και τελείως ανεξάρτητα, ενεργούσαν άλλες µικρότερες ή τοπικού χαρακτήρα, που τις αποτελούσαν κυρίως πρόσφυγες από τις αντίστοιχες υπόδουλες επαρχίες και την Κρήτη.

 Πιο σηµαντική ίσως και από την «Αδελφότητα», λόγω του κύρους των µελών της και των στενών δεσµών τους µε την πολιτική, πνευµατική και οικονοµική ηγεσία της χώρας, ήταν η «Εθνική Άµυνα». Στα µέλη της συγκαταλέγονταν προσωπικότητες, όπως ο ιστορικός Κωνσταντίνος Παπαρρηγόπουλος (...), ο νοµοµαθής καθηγητής Παύλος Καλλιγάς (...), ο διοικητής της Εθνικής Τράπεζας Μάρκος Ρενιέρης (...), ο δικηγόρος Στέφανος ∆ραγούµης και άλλοι. Ο σύλλογος αυτός βασικά αποτελούσε συνέχεια των εθνικών επιτροπών που είχαν αναµιχθεί στην Κρητική επανάσταση. Με παραρτήµατα σε πολλά επαρχιακά κέντρα και µε µέλη ή συνεργάτες στο εξωτερικό, η «Εθνική Άµυνα» χρησιµοποίησε το κύρος και τις γνωριµίες των µελών της, ιδιαίτερα µε πλούσιους Έλληνες της διασποράς, για τη συγκέντρωση χρηµάτων και την αγορά όπλων.

 [Όταν η Ρωσία κήρυξε τον πόλεµο στην Τουρκία (12/24 Απριλίου 1877), η Ελλάδα, χωρίς στρατό, χωρίς δεσµεύσεις από τη ρωσική πλευρά και µε συνεχείς κυβερνητικές κρίσεις, βρέθηκε αδύναµη να σταθεί στο ύψος των περιστάσεων]. Με την υποκίνηση των διαφόρων εθνικών εταιριών και συλλόγων και τη συµπαράσταση του τύπου συγκροτήθηκαν παλλαϊκές συγκεντρώσεις, που οµόφωνα απαιτούσαν τη σύσταση συλλογικής κυβερνήσεως

 (...) Το γενικό σχέδιο των εξεγέρσεων καταρτίσθηκε βασικά από το λοχαγό Ισχόµαχο και προέβλεπε ταυτόχρονες εξεγέρσεις στη Θεσσαλία, Ήπειρο, Μακεδονία και Κρήτη. Οι εξεγέρσεις αυτές θα άρχιζαν µε την άφιξη ένοπλων σωµάτων από το βασίλειο.

 Ευάγγελος Κωφός, Το Ελληνοβουλγαρικό Ζήτηµα, Ι.Ε.Ε., τόµ. ΙΓ΄, σσ. 325-330

 Η Εθνική Εταιρία, που συστήθηκε την άνοιξη του 1894, υπήρξε µια ισχυρή παραπολιτική οργάνωση, στην οποία συµµετείχαν διαπρεπή µέλη της ελληνικής κοινωνίας, στρατιωτικοί και χιλιάδες απλών Ελλήνων. Οργανωµένη στα πρότυπα των µυστικών εταιριών του πρώτου µισού του 19ου αιώνα, συνέβαλε σηµαντικά µε τις συχνά ανεύθυνες ενέργειές της στην έκρηξη του ατυχούς πολέµου του 1897. Ι.Ε.Ε., τόµ. Ι∆΄, σ. 99

 Στην Ήπειρο και τη Μακεδονία η κατάσταση ήταν διαφορετική [από την Κρήτη]. Εκεί ο πληθυσµός ουδέποτε απόλαυσε κάποια πλεονεκτήµατα από παραχωρήσεις δικαιωµάτων, έστω και της πιο µικρής κλίµακας, εκτός από ένα περιορισµένο σύστηµα εθιµικών κανόνων ως προς τους κοινοτικούς θεσµούς που τελούσαν κάτω από καθεστώς ανοχής του κυρίαρχου, για διευκόλυνση του έργου των οργάνων του. Καµιά ένοπλη δράση δεν καταξιώθηκε ποτέ και οι αγωνιστές ύστερα από τις αποτυχίες κατέφευγαν στην ελεύθερη Ελλάδα σαν πρόσφυγες. Αυτοί φυσικά ήταν πρόθυµοι να αναλάβουν δράση σε πρώτη ευκαιρία. Οι οργανώσεις όµως που θα τους χρηµατοδοτούσαν και θα τους κατηύθυναν έλειπαν και δεν υπήρχε καµιά ενθάρρυνση από την πλευρά των ελληνικών κυβερνήσεων, που µάλλον επιδίωκαν τον αφοπλισµό τους. Χωρίς γεωργικό κλήρο ή απασχόληση µε την κτηνοτροφία στις περισσότερες περιπτώσεις, οι πρόσφυγες αυτοί προσπαθούσαν να επιβιώσουν κάποτε και µε παράνοµα µέσα. Έργο της [Εθνικής] Εταιρίας θεωρήθηκε η αξιοποίηση των ανθρώπων αυτών για τη [Μεγάλη] Ιδέα. Στις αρχές Ιουνίου 1896 ο Εµµ. Λυκούδης πήγε στα Τρίκαλα µε εντολή της Εταιρίας να οργανώσει τις δυνάµεις αυτές σε ένοπλα σώµατα και ταυτόχρονα να πείσει τους αξιωµατικούς του ελληνικού στρατού που υπηρετούσαν στη µεθόριο να µην παρεµποδίζουν τη διάβαση των συνόρων από τα σώµατα αυτά, αντίθετα από την πολιτική της κυβερνήσεως.

 Ιωάννης Πικρός, Προς τον Πόλεµο του 1897, Ι.Ε.Ε., τόµ. Ι∆΄, σ. 99.

Με βάση τα στοιχεία που θα αντλήσετε από το βιβλίο σας και το παραπάνω παράθεμα, να περιγράψετε την προσπάθεια οργάνωσης αλυτρωτικών κινημάτων απ’ το Ελληνικό Βασίλειο κατά τον 19ον αι.